Plakkerskamp kwel inwoners | Netwerk24
Plakkerskamp kwel inwoners
Deur Madli Grobbelaar 12 Februarie 2019 06:00
Plakkers woon sedert Junie verlede jaar onwettig onder die brug by die Barend Wessels-keerwal. Inwoners in die omgewing is bekommerd oor hul veiligheid. Foto: Madli Grobbelaar
Inwoners van Kroonstad is bekommerd oor die plakkerskamp wat by die Barend Wessels-keerwal tot stand gekom het.
Die plakkers het in Junie verlede jaar onder die brug, wat oor die rivier by die noord-oewer strek, kamp opgeslaan (bekend as die robot-brug.
Dít sonder voldoende infrastruktuur of geriewe.
Die saak is al op verskeie geleenthede onder die ower­hede se aandag gebring.
’n Eienaar van ’n meenthuiskompleks wat aan die noord-oewer grens, is egter steeds bekommerd oor inwoners se veiligheid en die afbreuk wat dit aan die omgewing doen.
Hy meen die plakkerskamp maak dit ook onveilig vir inwoners en besoekers wat die noord-oewer graag besoek.
Hy meen die owerhede is al raadop – namate die plakkers van die oewer verwyder word, slaan die volgende plakkers nuwe strukture op.
“Dit is ongelukkig vir ons wat wetgewing moet toepas baie moeilik om 24 uur van die dag beheer oor die situasie uit te oefen, maar ons probeer,” sê Chris van Zyl, hoof van die Moqhaka-munisipaliteit se veiligheidsdienste.
“Tog, in samewerking met al die ander owerhede en buurtwagte, behaal ons die afgelope tyd redelik sukses.
“Ons veiligheidsdienste, polisie en buurtwagte patrolleer permanent om die probleme, namate dit opduik, spoedig hok te slaan.”